Foto’s: Klein Libertas-teater verwoes in brandDie Klein Libertas-teater in Stellenbosch is op 13 Junie 2015 in ‘n brand verwoes Foto: Henk Fourie, Facebook Die bekende Klein Libertas-teater in Stellenbosch in die Wes-Kaap is Saterdagoggend in ŉ brand verwoes. “Die gebou se dak het ingeval en daar is erge strukturele skade aan die gebou,” het Vernon Bowers, woordvoerder van die Stellenbosch-munisipaliteit, Sondag aan Maroela Media bevestig. “Die oorsaak van die brand is nog nie bekend nie. Die polisie stel ondersoek in.” Volgens Bowers moes die brand tussen 03:00 en 06:00 uitgebreek het, aangesien die eienaar tussen 06:00 en 07:00 by die teater opgedaag het. Die verhoog was aan die brand. “Die brandweer is omstreeks 07:00 ontbied.” Dit het die brandweer minder as ŉ uur geneem om die brand te blus. “Die Wynland-brandweerdiens is ook ontbied om seker te maak dat die brand gou onder beheer gebring kon word en dit nie kan versprei nie.” Hy het bygevoeg dit sal honderde duisende rande kos om die gebou weer te herstel. Niemand is beseer nie. Teatergangers het hul skok en misnoeë op die teater se Facebook-blad uitgespreek.